གསར་འགོད་པས་བཙན་བྱོལ་བོད་མིའི་སྤྱི་ཚོགས་ནང་ལས་གཞི་འདི་ཇི་ཙམ་གལ་ཆེན་ཡིན་སྐོར་དྲིས་པར་སྨན་བཅོས་ལྟ་སྐྱོང་གི་འགན་འཛིན་མི་འགྱུར་གཡུ་སྒྲོན་ལགས་ཀྱིས།ང་ཚོའི་སྤྱི་ཚོགས་ནང་ཧ་ཅང་གལ་ཆེན་རེད།ལས་གཞི་དང་པོ་མགོ་འཛུགས་སྐབས་ཀྱི་ན་ཚ་དང་ད་ལྟའི་བར་གྱི་ན་ཚ་ལ་ཁྱད་པར་ཆེན་པོ་བྱུང་ཡོད་པ་རེད།དཔེར་ན་དང་པོར་ང་ཚོའི་སྤྱི་ཚོགས་ནང་སྐྲན་ནད་ཅན་མང་པོ་ཡོད་པ་རེད་ལ།སྔོན་ཆད་དཔལ་འབྱོར་གྱི་ཆ་རྐྱེན་ཞན་མཁན་མང་པོ་ཡོད་སྟབས།ན་ཚ་བྱུང་ཡང་ཟུག་འཇགས་ཀྱི་སྨན་ཟོས་ནས་ཡུན་རིང་བསྡད་མཐར་སྐྲན་ནད་དུ་འགྱུར་བ་དང་འདས་གྲོངས་སུ་ཕྱིན་པ་མང་པོ་ཡོད་པ་རེད།ལས་གཞི་འདི་མགོ་བཙུགས་པ་ནས་བཟུང་སོ་སོས་འགྲོ་སོང་ཏོག་ཙམ་བཏང་བ་ཡིན་ན་གཞུང་རྒྱབ་བརྟེན་དུ་ཡོད་སྟབས་དངུལ་གྱི་སེམས་ཁྲལ་ཉུང་དུ་ཕྱིན་ཏེ་དུས་ཐོག་ཏུ་སྨན་བཅོས་བྱས་ནས་ང་ཚོའི་སྤྱི་ཚོགས་ནང་གི་ན་ཚ་མང་པོར་སྨན་བཅོས་བྱེད་ཐུབ་ཡོད་པ་རེད།ཅེས་བརྗོད་བྱུང་།